Jüri (Välbe)

Jüri (Välbe) (ilmaliku nimega Jüri Välbe, 1936. aastani Georgi Välbe; 18. juuli (vkj 6. juuli) 1881 Sadala – 3. august 1961 Stockholm) oli õigeusu vaimulik, 1956. aastast Eesti Apostlik-Õigeusu Kiriku koguduste piiskop paguluses.

Jüri Välbe sündis Tartumaal Laiuse kihelkonnas Laius-Tähkvere vallas Sadala külas talurentniku pojana. Sai alghariduse Sadala külakoolis ning Laiuse ja Paldiski kihelkonnakoolides. Aastatel 1893–1903 õppis ta Riia Vaimulikus Koolis ja Seminaris. Seejärel töötas lühikest aega köster-kooliõpetajana Tartu Püha Jüri kiriku juures (määrati ametisse 6. september 1903). 1905. aastal pühitseti diakoniks ja preestriks, misjärel asus teenima Mõniste-Ritsiku Ristija Johannese kogudusse. 1907. aastal oli preester Helme-Tõrva Kristuse Sündimise koguduses, kus teenis 1912. aastani. Seejärel oli preester Seli-Tõstamaa Püha Vassilius Suure koguduses. 

Aastatel 1919–1932 ja 1935–1937 oli Pärnumaa praost, vahepeal ja pärast 1937. aastat abipraost. Aastatel 1919–1944 oli ta Pärnu Issandamuutmise koguduse preester. 1937. aastal valiti Jüri Välbe Eesti Apostlik-Õigeusu Kiriku Sinodi liikmeks. Praosti ja preestri ameti kõrval oli ta tegev Ühistegelik Kindlustusselts "Eesti" Pärnu osakonnas, Pärnu Laenu-Hoiuühisuses esimehena, Pärnu kirjastusühisuses juhatuse esimehena, samuti Tallinna Rahvapanga nõukogu liikme ja hiljem esimehena. Välbe valiti mitmel korral Pärnu linna volikokku ning oli pikemat aega Endla seltsi juhatuse liige.

1944. aasta Suure põgenemise ajal põgenes Jüri Välbe Rootsi, kus asutas 12. märtsil 1945 Eesti Apostlik-Õigeusu Kiriku Stockholmi koguduse. Aastatel 1947–1956 oli ta Euroopa ringkonna praost, 1948. aastast kuni surmani Eesti Apostlik-Õigeusu Kiriku Sinodi esimees. 14. oktoobril 1956 pühitseti ta Stockholmi Nikolai kirikus piiskopiks tiitliga Ravenna piiskop. 

Piiskop Jüri suri Stockholmis Mörby haiglas 3. augustil 1961 ja on maetud Stockholmi Metsakalmistu õigeusklike alale.

 Kirjandus 
 Jüri Välbe. Lühike ap.-õigeusu õpetus ja kiriku ajalugu. New York: s.n., 1966

 Tunnustus 
 Eesti Punase Risti III klassi teenetemärk, 1938
 Püha Piiskop Platoni ordeniHannes Walter, Eesti teenetemärgid. Estonian Orders and Decorations. Tallinn: SE&JS, 1998, lk 237 II järk
 Püha Piiskop Platoni ordeni I järk

Viited

 Välislingid 
EAÕK vaimulike andmebaas
Sõtšov, Andrei.  Eesti õigeusu pagulaskiriku ja Eesti piiskopkonna suhted aastail 1958-1966. Acta Historica Tallinnensia, 2006, 10, 193–211

Kategooria:Eesti õigeusu piiskopid
Kategooria:Ühistegevuskoja liikmed
Kategooria:Pärnu linnavolikogu liikmed
Kategooria:Riia Vaimuliku Seminari vilistlased
Kategooria:Eesti Punase Risti III klassi teenetemärgi kavalerid
Kategooria:Püha Piiskop Platoni ordeni kavalerid
Kategooria:Eestlased Rootsis
Kategooria:Stockholmi Metsakalmistule maetud
Kategooria:Sündinud 1881
Kategooria:Surnud 1961